<p><b> Format: </b> Fotonegativ
<b> Film: </b> Agfa 4x4 Isopan ISS
<b> Dato / Date: </b> 21. Oktober 1964 kl. 14:00
<b> Fotograf / Photographer </b> Fritz Digre (1897 – 1992)
<b> Sted / Place: </b> Pir II, Trondheim
</p><p><b> Wikipedia: </b> <a class="external text" href="https://no.wikipedia.org/wiki/%c2%abMurmansk%c2%bb_(1955)">«Murmansk» (1955)</a>
</p><p><b> Wikipedia: </b> <a class="external text" href="https://en.wikipedia.org/wiki/Kotlin-class_destroyer">Kotlin-class destroyer</a>
</p><p><b> Wikipedia: </b> <a class="external text" href="https://no.wikipedia.org/wiki/Nordfl%c3%a5ten">Nordflåten</a>
</p><p><b> Eier / Owner Institution: </b> Trondheim byarkiv, The Municipal Archives of Trondheim
<b> Arkivreferanse / Archive reference: </b> Tor.H43.B81.F29955
</p><p><br><u>Trønder-Avisa 15.10.1964 s. 1:</u>
</p><p><b>Sovjetiske krigsskip i Trondheim</b>
</p><p>I dagene 17. til 21. oktober får Trondheim besøk av to fartøyer fra den sovjetiske ishavsflåten, får NTB opplyst i Forsvarsdepartementet. Det dreier seg om krysseren "Murmansk" og torpedojageren "Nasjotjsjsivij" som tilsammen har en besetning på mellom 1300 og 1400 mann.
Sjefen for den sovjetiske ishavsflåten, viseadmiral Z. M. Lobov følger med fartøyene til Norge. 
Det er forutsetningen at et gjenbesøk fra den norske marine skal finne sted i Sovjetunionen, antakelig i juli måned 1965.
</p><p><br><u>Adresseavisen 16.10.1964 s. 11:</u>
</p><p><b>Omfattende program i Trøndelag under russernes offisielle flåtebesøk</b>
</p><p><i>Konserter, fotballkamp, dans og barneselskap - En rekke kransnedleggelser i Trondheim, Verdal og Ekne</i>
</p><p>Et omfattende program er satt opp for det offisielle sovjetiske flåtebesøk i Trondheim fra lørdag 17. oktober til onsdag 21., når sjefen for russernes Nordflåte, viseadmiral S. M. Lobov kommer med den 15 000 tonn store krysseren "Murmansk" og den 3000 ton store jageren "Nastojtsjiv". Skipssjefer er kommandør A. I. Boldizev og kommandørkaptein V. V. Boltsov, og norsk forbindelsesoffiser blir kommandørkaptein A. Stang. 
</p><p>Den russiske ambassadør med forsvarsattasje og marineattasje kommer opp fra Oslo for anledningen.
Ialt har fartøyene 1350 mann ombord. Før fartøyene legger til kai utveksles nasjonal salutt på 21 skudd med Kristiansten festning. Fartøyene legger til ved Pir II klokken 10, og umiddelbart etter gir viseadmiral Lobov pressekonferanse ombord på "Murmansk", hvor han har reist sitt kommandotegn. Deretter avlegger han visitter hos Sovjetunionens ambassadør på Britannia Hotel, sjefen for Sjøforsvarskommando Trøndelag, Trondheims ordfører, sjefen for DKT og fylkesmannen i Sør-Trøndelag. Skipssjefene avlegger visitter hos SKT-sjefen, politimester og havnefogd. Deretter avlegges gjenvisitter ombord.
Under oppholdet vil mannskaper og befal fra fartøyene bli vist omkring i Trondheim - på sightseeing, museumsbesøk m.v. Lørdag kl. 13 vil et sovjetisk musikkorps gi konsert i Tordenskioldparken.
</p><p>Søndag kl. 9 vil viseadmiral Lobov legge ned krans på minnesmerket over falne nordmenn på Domkirkegården og ca. kl. 10 ved det russiske krigsmonumentet på Lademoen kirkegård.
</p><p>Samme dag vil ca. 80 befal og menige dra til Ekne, hvor det ca. kl. 10.30 blir kransenedleggelse ved krigsmonumentet i Falstadskogen. Ca. kl. 11 gjentas seremonien ved krigsgravene på Verdalsøra. Deretter - ca. kl. 13 - vil Levanger og Verdal kommuner gi en lunsj på Verdal hotell for de russiske gjester.
</p><p>Søndag holdes også et barneselskap på krysseren, for barn fra barnehjem i Trondheim og nærmeste omegn. Om kvelden gir Nordflåtens sang- og danseensemble konsert og opptreden i Nidarøhallen, og så fortsettes med dans til et russisk orkester og "The Vikings". Om formiddagen vil sovjetisk marinepersonell være innbudt til å overvære semifinalen Rosenborg-Vålerengen på Lerkendal stadion, og mandag vil gjestene vise hva de kan i en fotballkamp på Stadion mot et lag fra Trondheim. Bispehaugen skoles musikkorps underholder.
</p><p>Sjefen for Nordflåten drar enten mandag eller tirsdag til Oslo, hvor et eget program avvikles, og onsdag returnerer han med følge til Trondheim.
Ellers omfatter programmet bl.a. besøk tirsdag ved de maritime skoler ved en del sovjetisk personell, og kl. 16 onsdag forlater fartøyene Trondheim.
For publikum vil fartøyene være åpne for besøk søndag og mandag i tiden kl. 14.00 til kl. 16.00.
</p><p><b>Unge offiserer</b>
</p><p>Nordflåtens kommandant, viseadmiral S. M. Lobov er av bondeslekt, født i 1913 i Moskva-distriktet. Han fullførte i 1937 den høyere sjøkrigsskole og har hatt en rekke verv i flåten til han i 1963 ble sjef for Nordflåten. Viseadmiral Lobov har bl.a. seks ordener av Sovjetunionen.
</p><p>Krysseren "Murmansk"s kommandant, kommandør A. I. Boldizev er født i 1924 i Volgadistriktet og avsluttet i 1946 den høyere sjømilitøre utdannelse. I 1959 ble han sjef for krysseren.
</p><p>Jageren "Nastojtsjivij"s kommandant, kommandørkaptein V. V. Boltsjov er født i 1926 i Kalinindistriktet, av bondefamilie. Han fullførte i 1949 den høyere sjømilitære utdannelse. Han ble sjef for jageren i 1959.
</p><p><br><u>Adresseavisen 19.10.1964 s. 7:</u>
</p><p><b>Dundrende åpning av det sovjetrussiske flåtebesøk i Trondheim</b>
</p><p>De fleste av de 1200 mannskapene har ikke tidligere vært i fremmed havn
</p><p><i>Bresjnev-portrettet allerede på plass i salongen</i>
</p><p>Sønderrivende kanondrønn fikk Trondheim til å beve lørdag morgen, og mange snappet forskrekket etter pusten da vi sånn i forbifarten nevnte at deler av den sovjetrussiske krigsflåte lå på høyde med Munkholmen. Umiddelbart etter den uhyggelige kanonaden, skal det ha vært hørt en svarsalutt fra Kristiansten festning. Enkelte vil kanskje la seg friste til å trekke visse konklusjoner av den uskyldige styrkeprøven i lyd, men faktum var jo at rabalderet var startskuddet for et fem dagers offisielt sovjetrussisk flåtebesøk i Trondheim. Krysseren "Murmansk" og jageren "Nastojtsjivyi" med tilsammen 1200 mann ombord klappet til Pir II ved 10-tiden i nærvær av et forbausende stort antall nysgjerrige trøndere. På kaien sto også representanter for den norske marine, pressen og den sovjetrussiske ambassade i Oslo.
</p><p>På en pressekonferanse ombord i "Murmansk" lørdag formiddag, kunne sjefen for den sovjetrussiske Nordflåten, viseadmiral S. M. Lobov, opplyse at dette er det første sovjet-russiske flåtebesøk i Trondheim etter krigen. De to båtene forlot Murmansk den 14. oktober og skal tilbake dit etter visitten i Trondheim. (I salongen hang store farveportretter av Marx, Lenin og den nye partisekretær Leonid Bresjnev!).
Viseadmiralen overbragte hilsener til det norske folk fra det sovjet-russiske marinefolket og uttrykte sin glede over å få avlegge besøk i dette fredselskende land hvor man for 20 år siden samarbeidet for å kaste de fascistiske erobrere på sjøen. Viseadmiral Lobov satte også særlig stor pris på det praktfulle været i Trondheim og gledet seg til å hilse på befolkningen og besøke våre severdigheter.
</p><p>I løpet av den korte tiden som var avsatt til spørsmål, opplyste viseadmiralen at han personlig hadde vært på flåtebesøk i Bergen i 1956 og 1958. Det var sannsynlig at norske marinefartøyer ville komme på gjenvisitt i Sovjet en gang til neste år. Mannskapene ombord i de to krigsfartøyene har aldri tidligere vært i fremmed havn. Den alminnelige verneplikten for marinens folk varer i fire år, og de rekrutteres fra alle kanter av landet. Den mer tekniske beskrivelse av båtene, kunne vi sikkert finne lett tilgjengelig hos bokhandlerne i land, mente han. Krysseren er på 1400 tonn. Lignende båter bygges ikke mer. I dag brukes de mest som et slags paradefartøy.
</p><p>Viseadmiral Lobov er gammel krigsveteran med en rekke høye ordener og medaljer. Han er av bondeslekt og avsluttet sin marineutdannelse i 1937. I 1963 ble han utnevnt til øverstkommanderende for Nordflåten. Kommandør på "Murmansk" er kaptein A. I. Boldyrjev. Sjef ombord i jageren er kaptein V. V. Bojtsov. Begge disse kapteiner har fått sin marineutdannelse etter krigen.
</p><p>Pressekonferansen ble avsluttet i meget gemyttlige former hvor man forgjeves forsøkte å komme på språkelig bølgelengde ved hjelp av vodka og pertentlig oppskårede cocktailsnitter. Adresseavisens medarbeider forlot selskapet for å følge viseadmiralens oppfordring om å bese skipet, men det førte nesten til nervøst sammenbrudd for den vaktmann som åpenbart var satt til å geleide oss til landgangen. Med et fortvilt "please" lot han oss forstå at vi måtte gå den brede vei mot landgangen.
</p><p>Var det mange nysgjerrige trøndere på kaien, var det ikke færre nysgjerrige ombord. Mannskapene stimlet sammen langs rekken og fotograferte ivrig det lille de kunne se på Pir II. Sovjetisk fjernsyn og presse var også ivrig med på notene. Særlig var fjernsynsfotografen arbeidssom med et kamera som til sine tider overdøvet både viseadmiralen og tolken. En medarbeider i Pravda var også ombord. Det var tydelig at man bar i sinne å lage mye informasjonsstoff om Trondheim og omegn under flåtebesøket.
</p><p>Ved ankomsten lørdag morgen spilte Forsvarets Distriktsmusikkorps og et korps ombord i "Murmansk". Det sovjet-russiske marinekorpset spilte også en times tid i Tordenskioldparken.
</p><p><b>D.</b>
</p><p><br><u>Adresseavisen 22.10.1964 s. 3:</u>
</p><p><b>Slutt på vellykket flåtebesøk</b>
</p><p>Det sovjetrussiske flåtebesøket ble igår avsluttet i den samme gode ånd som har hersket under hele besøket. Kl. 16 forlot fartøyene Trondheim med kurs for Murmansk, mens Forsvarets Distriktsmusikkorps Trøndelag og et korps på krysseren "Murmansk" utvekslet fedrelandssanger.
</p><p>Under en avsluttende lunsj ombord uttrykte viseadmiral S. M. Lobov mannskapenes takk for et strålende opphold i Trondheim. I samtaler i Oslo hadde viseadmiralen overfor forsvarsministeren og sjefen for Sjøforsvaret gitt uttrykk for den hjertelige mottagelse i Trondheim, hvor tusener hadde sett fartøyene og de sovjetrussiske gaster hadde fått sett mye av byen og trøndernes levemåte. Den varme velkomst var gledelig - og noe uventet, - og viseadmiralen takket hjertelig for den, idet han utbragte en skål for Hans Majestet Kong Olav V - "som vi sier på russisk, bånnski", sa viseadmiralen.
Generalmajor Paus takket viseadmiralen og hans offiserer for den store gjestfrihet de hadde vist under oppholdet, med håp om at de hadde fått et varig og riktig bilde av forholdene på et fremmed sted, og at det vil bidra til å styrke den gjensidige respekt og forståelse mellom våre folk.
</p><p>Viseadmiralen overrakte deretter gaver til kommandør Stenrød, ordfører Sagør, generalmajor Paus og forbindelsesoffiseren, kommandørkaptein Stang. Til slutt takket ordfører Sagør for gavene og for et populært besøk, med kompliment til de sovjetrussiske mannskaper for god opptreden i land.
</p>
<ul><li class="mw-empty-elt"></ul>
<a rel="nofollow" class="external text" href="https://www.flickr.com/people/29160242@N08">Municipal Archives of Trondheim</a> from Trondheim, Norway
CC BY 2.0
<a rel="nofollow" class="external text" href="https://www.flickr.com/photos/trondheim_byarkiv/34782904346/">Sovjetiske krigsskip i Trondheim (1964)</a>